বড় সিদ্ধান্ত ভারতীয় রেলের, তিনদিন কম থাকবে লোকাল ট্রেনের গতি!

কলকাতা: ধেয়ে আসছে কালবৈশাখী। আগামী ২০ থেকে ২২ মার্চ রাজ্যের একাধিক জেলার উপর দিয়ে বয়ে যাওয়ার সম্ভবনা। ইতিমধ্যেই হাওয়া অফিস থেকে জারি হয়েছে বিশেষ সতর্কতা (Weather Forecast)। তিনদিন দক্ষিণবঙ্গের বিভিন্ন জায়গায় প্রতি ঘণ্টায় ৫০ থেকে ৬০ কিলোমিটার বেগে ঝোড়ো হাওয়া বইবার সম্ভবনা।

ঝড়ের মোকাবিলায় যাত্রীদের নির্বিঘ্নে পৌঁছে দিতে ভারতীয় রেলের তরফেও নেওয়া হয়েছে বেশ কিছু সিদ্ধান্ত। ইতিমধ্যেই শিয়ালদহ ডিভিশনের ডিআরএম দীপক নিগম এবিষয়ে তাঁর ডিভিশনকে গৃহীত সিদ্ধান্ত গুলি মেনে চলার বিষয়ে নির্দেশিকা জারি করেছেন বলে জানান শিয়ালদহ ডিভিশনের সিনিয়র মুখ্য জনসংযোগ অধিকারিক একলব্য চক্রবর্তী।

আরও পড়ুন: আরও দামি বাপুজি কেক

রেলের তরফে জানানো হয়েছে, ২০ থেকে ২২ মার্চ অন্যান্য সতর্কতমূলক বিষয়ের সঙ্গে যে বিষয়টি খেয়াল রাখা হবে সেটি হল ট্রেনের গতি। যা নির্ভর করে হাওয়ার বেগের উপর। ঝড়ের সময় ওভারহেড তার বা অন্যান্য যন্ত্রাংশে কোনও ক্ষতি না হয়, সেবিষয়ে খেয়াল রাখার নির্দেশ দেওয়া হয়েছে।

বজ্রপাতের থেকে সিগন্যালিং ও অন্যান্য যন্ত্রপাতি রক্ষা করতে যা যা ব্যবস্থা নেওয়া হয়েছে। সেগুলির যথাযথ রক্ষণাবেক্ষণ ও নজরদারি চালানোর নির্দেশ দেওয়া হয়েছে। সেই সঙ্গে নেওয়া হয়েছে একাধিক সতর্কতামূলক পদক্ষেপ।